Kommissie van ondersoek oor onrus in Lesotho | Maroela Media
Kommissie van ondersoek oor onrus in Lesotho
Argieffoto (Foto: SAUK)
‘n Kommissie van ondersoek is deur die Suider-Afrikaanse Ontwikkelingsgemeenskap (SAOG) op die been gebring om die moord op Maaparankoe Mahao, Lesotho se voormalige weermag­bevelvoerder, te ondersoek.
Pakalitha Mosisili, Lesotho se eerste minister, het ná Vrydagaand se SAOG-beraad gesê die kommissie moet onder meer vasstel of die omstrede huidige weermag bevelvoerder, genl. Tlali Kamoli, vroeër vanjaar in sy posisie heraangestel moes word.
Opposisiepartye in Lesotho het die moord op Mahao en ander geweld in die land voor Kamoli se deur gelê. Mahao en Kamoli was teenstanders. Tom Thabane, voormalige eerste minister van Lesotho en sy bondgenote moes in Augustus verlede jaar na Suid-Afrika vlug nadat Thabane vir Kamoli afgedank het en hom met Mahao vervang het. Kamoli het toe ŉ staatsgreep probeer uitvoer.
Thabane is later terug na Lesotho waar hy heraangestel is in sy amp en adjunkpresident Cyril Ramaphosa het gehelp om ŉ politieke ooreenkoms te fasiliteer dat die verkiesing van 2017 na Februarie vanjaar vervroeg is.
Ramaphosa het ook ‘n veiligheidsooreenkoms bemiddel wat bepaal dat Kamoli, Mahao en die kommissaris van die polisie, ‘n bondgenoot van Thabane, almal uit hul posisies verwyder word om die veiligheidsmagte te depolitiseer en Lesotho se politiek te stabiliseer. Mosisili het Mahao egter afgedank en Kamoli heraangestel as weermaghoof nadat hy in Februarie die verkiesing gewen het.
Mosilili, pres. Jacob Zuma, pres. Robert Mugabe van Zimbabwe, pres. Ian Khama van Botswana en verteenwoordigers van Namibië en Malawi het Vrydagaand se beraad bygewoon. Die beraad het spesifiek gefokus op die krisis in Lesotho.
Die kommissie sal ook die aanstelling van Mahao ondersoek sowel as sy verwydering uit sy pos vroeër vanjaar. Die kommissie sal in Maseru gesetel wees en ŉ regter van Botswana sal die kommissie lei.
Drie gered ná hoogwater hulle strand
Man vas oor perlemoen
Waarom ruik ek vuil cANCer boewe politiekery hier?
Ja, hierdie is beslis weer politiekery. Moet die Nasionale Vervolgings Gesag van Lesotho nie hierdie moord ondersoek nie? Hoe kan `n kommissie wat op die been gebring is, deur `n liggaam wat deur politieke ooreenkomste tussen lande ontstaan het, `n moord ondersoek? Hierdie lyk en ruik nou weer vir my na bollie wat die ANC aangejaag het.
Pleks hulle plaasmoorde ondersoek, nou gaan druk hulle hul neuse in n ander land se sake!